Vuosaaren metrosilta

Vuosaaren metrosilta (ruots. "Nordsjö metrobro") on osa Helsingin metron Vuosaaren haaraa. Vartiokylänlahden ylittävä silta yhdistää metron Puotilasta alkavan kalliotunneliosuuden Rastilasta alkavaan pintarataan.
Joulukuussa 2018 valmistui metrosillan ja katusillan väliin jalankululle ja pyöräilylle tarkoitettu silta, Raittisilta.
Tekninen kuvaus.
Silta on 10,5 metriä leveä ja 386 metriä pitkä, ja se on metroradan toiseksi pisin silta Junatien metrosillan (482 m) jälkeen sekä yksi Suomen pisimmistä rautatiesilloista. Siltakannen pinta-ala on yhteensä 3 960 neliömetriä. Rakenteeltaan metrosilta on kymmenaukkoinen jännitetty teräsbetoninen palkkisilta. Sillan palkit ovat yksiaukkoisia. Jännejako on määräytynyt vieressä kulkevan Vuosaaren katusillan mukaan, ja suurin jännemitta on 39 metriä. Sillan maatuet ovat 1,5 metriä paksujen kaivinpaalujen varassa Vartiokylänlahden pohjan alla ja välituet noin 0,8 metriä paksujen betonitäytteisten teräsputkipaalujen varassa. 
Toisin kuin Kulosaaren ja Junatien metrosilloilla Vuosaaren metrosillalla kiskotus on jatkuvaa, eikä kiskoissa ole liikuntasaumalaitteita. Matkustajille tämä näkyy periaatteessa niin, että juna ei heilahda eivätkä pyörät kolahda metrojunan ajaessa sillalle. Toinen ratatekninen parannus Junatien ja Kulosaaren siltoihin verrattuna on (Rastilan) pääopastimien sijoittaminen ennen siltaa, jolloin Puotilasta lähteneet junat voidaan vielä pysäyttää opastein, mikäli sillassa tai sillalla havaitaan yllättäen vaaratekijöitä. Lisäksi raiteen 2 puolella (eli pohjoisella puolella) on melukaide vähentämässä liikennöinnin aiheuttamaa melua Vartiokylän suuntaan.
Rakennustyöt.
Sillan rakennustyöt aloitettiin samaan aikaan Vuosaaren muun metroradan rakentamisen yhteydessä vuoden 1995 keväällä, ja siltarakenteet valmistuivat vuoden 1996 lopulla. Kiskotyöt, radan sähköistys ja turvalaitteet saatiin viimeisteltyä syksyllä 1997. Silta avattiin virallisesti metroliikenteelle Vuosaaren metroradan avajaisten yhteydessä 31. elokuuta 1998. Sillan suunnitteli Siltatekniikka Oy Viadukt, ja urakoitsijana toimi Insinööritoimisto Tekra Oy. Vuosaaren metrosillan arvonlisäverottomat kustannukset olivat noin 22,9 miljoonaa markkaa.
Peruskorjaus vuonna 2025.
Vuonna 2022 tehdyssä erikoistarkastuksessa havaittiin, että Vuosaaren metrosilta vaatii korjaustoimenpiteitä. Helsingin kaupunginhallitus päätti 4.11.2024 kokouksessaan sillan kunnostamisesta. Pääkaupunkiseudun Kaupunkiliikenne Oy ilmoitti 5.11.2024, että remontin aikana metro ei kulje Vuosaaren asemalle eikä Rastilan asemalle. Metrokatko alkoi 5.5.2025, ja liikennöinti jatkui suunnitellusti 29.9.2025.
Peruskorjauksessa 28-vuotiaan sillan elinkaarta pidennettiin korjaamalla tarkastuksessa todetut betonirakenteiden halkeamat ja kansilaatan vesivuodot. Lisäksi sillan vedeneristys ja kuivatusjärjestelmät uusittiin, jotta vesi ei tulevaisuudessa vaurioittaisi siltaa. Liikennöinti sillalla katkaistiin, sillä työt edellyttivät metroradan ja päällysrakenteiden purkamista. Kyseessä oli Vuosaaren metrosillan ensimmäinen laajamittainen peruskorjaus.
Siltaurakan toteutti Pääkaupunkiseudun Kaupunkiliikenne Oy. Pääurakoitsijana toimi MPV-Infrarakenne Oy. Delete Finland Oy suoritti sillalla vesipiikkaamalla tehtäviä purkutöitä. Valmistelevia töitä tehtiin jo ennen metroliikenteen katkaisua. Remontti maksoi 6,7 miljoonaa euroa. Metroliikennettä korvasi uusi bussilinja 99V, ja linjojen 98 sekä 560 aikataulut muuttuivat tukemaan korvaavaa liikennettä.